
Datums skatāms laika zīmogā
Rīgā	Nr. 5/22

Veselības ministrijai


Par grozījumiem Alkoholisko dzērienu aprites likumā

Latvijas Spēļu biznesa asociācija (turpmāk – LSBA) ir iepazinusies ar likumprojektu “Grozījumi “Alkoholisko dzērienu aprites likumā”” (22-TA-888).
Likumprojektā paredzēts Alkoholisko dzērienu aprites likuma 5. pantu papildināt ar vienpadsmito daļu, nosakot: 
“Azartspēļu organizēšanas vietās alkoholisko dzērienu mazumtirdzniecība un patērēšana uz vietas ir atļauta tikai telpā, kura ir konstruktīvi nodalīta no telpas, kurā atrodas spēļu automāti, kāršu, kauliņu un ruletes spēļu galdi vai citas azartspēļu iekārtas un kas ēkas tehniskās inventarizācijas plānā atzīmēta kā konstruktīvi nodalīta telpa.”
Saskaņā ar piedāvāto pārejas noteikumu 20. punktu likuma 5. panta vienpadsmitā daļa stājas spēkā 2023. gada 1. janvārī.
I	LSBA iebilst pret Likumprojekta 1. pantu (papildināt Alkoholisko dzērienu aprites likuma 5. pantu ar vienpadsmito daļu) piedāvātajā redakcijā.
Šāds ierobežojums nav saskaņots ar 2020. gada 28. jūlijā Ministru kabinetā apstiprināto Alkoholisko dzērienu patēriņa mazināšanas un alkoholisma ierobežošanas rīcības plānu 2020.–2022. gadam (turpmāk – Plāns). Plānā kā viens no pasākumiem ir noteikts: “Aizliegt tirgot, lietot un pienest alkoholiskos dzērienus azartspēļu zālēs un kazino pie azartspēļu automātiem, spēļu galdiem un citām azartspēļu iekārtām.” Veselības ministrijas piedāvātās redakcijas tvērums ir plašāks – diskusijas par šādu regulējumu nav norisinājušās, attiecīgi nav vērtēta arī ietekme uz nozari.
Lūdzam ņemt vērā, ka Azartspēļu un izložu politikas pamatnostādnes 2021.-2027.gada paredz virkni pasākumu, kuru izpilde azartspēļu komersantiem prasīs nozīmīgas investīcijas tuvāko gadu laikā. Turklāt jāņem vērā, ka azartspēļu organizēšana klātienē kopš Covid-19 pandēmijas sākuma ir bijusi aizliegta vairāk nekā gadu, attiecīgi azartspēļu komersanti ir piedzīvojuši ievērojamu ieņēmumu samazinājumu.
II	LSBA uztur Plāna ietvaros pausto iebildumu pret aizliegumu lietot (patērēt) alkoholiskos dzērienus pie azartspēļu iekārtām, ņemot vērā, ka minētā aizlieguma ievērošanas uzraudzība nav īstenojama - aizturēšana bārā vai dzenāšana pa spēļu zāli, kazino vai citu azartspēļu organizācijas vietu nolūkā neļaut pietuvoties spēļu iekārtām ar glāzi rokās noteikti neveicinātu uzņēmumu un to klientu labas attiecības, kurām ir jābalstās savstarpējā cieņā, kas nevar pastāvēt, pieņemot, ka pieauguši cilvēki nav spējīgi rīkoties saprātīgi.
III	LSBA, ņemot vērā ārvalstu pieredzi, ierosināja un arī šobrīd uztur priekšlikumu izvērtēt iespēju normatīvajos aktos noteikt aizliegumu azartspēļu zālēs ielaist cilvēkus, kuri atrodas acīmredzamā alkohola reibumā un pienākumu izraidīt no tām cilvēkus, kuri alkoholu lietojuši pārmērīgi. LSBA biedru uzņēmumos tas tiek īstenots jau šobrīd. LSBA darbības kodekss paredz arī to, ka alkohols klientiem, kuru uzvedība liecina par pārmērīgu alkohola lietošanu, netiek pārdots. Turklāt, LSBA uzskata, ka šāds aizliegums būtu nosakāms ikvienam mazumtirgotājam.
IV	Vēršot uzmanību, ka LSBA ir noteikta par līdzatbildīgo institūciju Plāna 1.8. pasākuma izpildē, taču nav tikusi iesaistīta likumprojekta izstrādē, LSBA atkārtoti lūdz izvērtēt šādus iespējamos grozījumus (ar izmaiņām, ņemot vērā Veselības ministrijas piedāvātās normu redakcijas) Alkoholisko dzērienu aprites likumā:
1. Papildināt 6. pantu ar otro pieci prim daļu šādā redakcijā:
“(25) Alkoholiskos dzērienus aizliegt pārdot personām, kuras ir acīmredzamā alkohola reibumā.”
2. Papildināt 6. pantu ar ceturto prim daļu šādā redakcijā:
“(41) Azartspēļu organizēšanas vietās alkoholiskos dzērienus aizliegts pienest pircējam pie azartspēļu iekārtām.”

Valdes priekšsēdētājs								A.Vērzemnieks

